
REFERAT

privind majorarea capitalului social a SC DRUMURI MUNICIPALE SA Timişoara

Prin Hotărârea Consiliului Local nr. 199/18.11.1997 s-a aprobat ca începând cu data de 1 ianuarie 1998 Regia Autonomă Drumuri Municipale să se reorganizeze prin transformare în societate comercială pe acţiuni sub denumirea S.C. DRUMURI MUNICIPALE S.A., având acţionar unic Consiliul Local al Municipiului Timişoara. S.C. DRUMURI MUNICIPALE S.A. are sediul in Timişoara, str. ETERNITATII  nr. 45, este înregistrată la Registrul Comerţului  sub nr. J/35/3475/1994, Cod fiscal RO 3286536, având ca obiect principal de activitate conform cod CAEN -4211 Lucrări de construcţii a drumurilor si autostrăzilor.

Potrivit art. 3 din HCLMT nr. 199/18.11.1997, capitalul social al societatii comerciale mentionate la art.1 se constituie prin preluarea in conditiile legii, a capitalului social al Regiei 
Autonome Drumuri Municipale care se reorganizeaza si in conformitate cu evaluarea Ministerului de Finante. Valoarea totala a capitalului social initial a societatii rezultate in  urma reorganizarii este de 11.685.773.980 lei si se compune din actiuni nominative in valoare de 25.000 lei, fiecare, conform statutului societatii. Actiunile sunt proprietatea Consiliului Local care exercita drepturile 
si obligatiile actionarului unic, conform legii.

Potrivit art. 113 lit. f) din Legea nr. 31/1990 privind societăţile comerciale, adunarea generală extraordinară se întruneşte ori de câte ori este necesar a se lua o hotărâre pentru majorarea capitalului social. De asemenea, potrivit art. 8 din Actul Constitutiv al SC Drumuri Municipale SA Timişoara, capitalul social poate fi redus sau mărit pe baza hotărârii Adunării Generale Extraordinare a acţionarilor în condiţiile şi cu respectarea procedurii prevăzute de lege.
     Capitalul social se poate mări prin emisiunea de acţiuni noi sau prin majorarea valorii nominale a acţiunilor existente în schimbul unor noi aporturi în numerar şi/sau în natură (art. 210 alin. (1) din legea nr. 31/1990.

Conform art. 6 din Actul Constitutiv al SC Drumuri Municipale SA Timişoara capitalul social total este, în prezent, de 4.176.430 lei, împărţit în 1.670.572 acţiuni nominative, fiecare în valoare de 2,5 lei, şi aparţin în exclusivitate acţionarului unic Consiliul Local al Municipiului Timişoara.


Ţinând cont de prevederile legale în vigoare, Adunarea Generală a SC Drumuri Municipale SA, prin Hotărârea nr. 3/29.03.2013, legal constituită şi statutară, în şedinţă extraordinară, a decis majorarea capitalului social al societăţii, cu un aport în numerar, depus la bancă, în suma de 5.000.000 lei.


Menţionăm faptul că suma necesară majorării capitalului social la SC Drumuri Municipale SA Timişoara va fi prevăzută în bugetul local al Municipiului Timişoara, cu prioritate, la prima rectificare a acestuia.


În urma majorării, capitalul social total subscris va fi de 9.176.430 lei, împărţiţi în 3.670.572 acţiuni nominative a câte 2,5 lei fiecare, ce aparţin în exclusivitate acţionarului unic Consiliul Local al Municipiului Timişoara.

Capitalul social, în urma majorării, va fi format din:

· 342.105,51 lei  - aport în natură;

· 8.834.324,49 lei – aport în numerar, depus la bancă.

Luând în considerare cele mai sus prezentate propunem spre aprobarea Consiliului Local al Municipiului Timişoara majorarea capitalului social al SC Drumuri Municipale SA Timişoara cu un aport în numerar, depus la bancă, în suma de 5.000.000 lei. În urma majorării, capitalul social total subscris va fi de 9.176.430 lei, împărţiţi în 3.670.572 acţiuni nominative a câte 2,5 lei fiecare, ce aparţin în exclusivitate acţionarului unic Consiliul Local al Municipiului Timişoara.

